Bantustan

Bantustan (iné názvy: Bantu homeland, black homeland, black state alebo jednoducho homeland – domovina) je názov pre umelo vytvárané územia pre černošské obyvateľstvo v JAR (v rokoch 1959 – 1994) a v Juhozápadnej Afrike (dnešná Namíbia, v rokoch 1968 – 1989). Vytváranie bantustanov bolo súčasťou politiky apartheidu. Bolo vytvorených desať bantustanov v JAR a desať v Juhozápadnej Afrike, ktorá bola vtedy okupovaná JAR. Cieľom bolo koncentrovať príslušníkov jednotlivých etnických skupín a vytvoriť tak etnicky homogénne územia, na ktorých základe by vznikli "autonómne" národné štáty pre jednotlivé skupiny juhoafrického černošského obyvateľstva. Jednotlivé bantustany boli umelo osídľované určitým černošským kmeňom, napr. Ciskei, Transkei.

Termín bol po prvý raz použitý v 40. rokoch 20. storočia, bol vytvorený zo slov bantu (s významom "národ" v niektorých bantuských jazykov) a -stan (prípona, ktorá v perzštine a ostatných iránskych jazykoch znamená "krajina").

Bantustany v JAR zaberali len 13 percent rozlohy štátu, kým navrhnuté boli pre približne 75 percent obyvateľov JAR. Bantu Homelands Citizenship Act (1970) declaroval, že všetci Afričania sú skôr občanmi "domovín" než samotnej JAR. Niektorým z bantustanov bola udelená nezávislosť. V Juhoafrickej republike to boli Transkei, Bophuthatswana, Venda a Ciskei, kým ostatné (ako napr. KwaZulu, Lebowa a QwaQwa) dostali čiastočnú autonómiu, ale nikdy nedostali nezávislosť. V Juhozápadnej Afrike bola bantustanom Ovamboland, Kavangoland a East Caprivi udelená samospráva. Nezávislosť bantustanov nebola vo svete žiadnym štátom oficiálne uznávaná. Obyvatelia tých bantustanov, ktoré dostali nezávislosť, stratili juhoafrické občianstvo, išlo o celkovo 8 miliónov ľudí. Po roku 1994 boli bantustany znovuzačlenené do Juhoafrickej republiky.

Bantustany v JAR 

Celkom jestvovalo nasledujúcich desať bantustanov:
 Bophuthatswana
 Transkei 
 Ciskei (Xhosa)
 Venda 
 Gazankulu 
 KaNgwane 
 KwaNdebele 
 KwaZulu (Zulu)
 Lebowa (Severné Sotho alebo aj Pedi)
 QwaQwa (Južné Sotho)
Lesotho a Svazijsko tento status nemali. Boli plne nezávislými štátmi, vznikli na základe skorších britských protektorátov; ani Botswana nepatrila do tejto kategórie.

Hlavné údaje o jednotlivých bantustanoch

Bantustany v Juhozápadnej Afrike 

Bantustanmi boli:
Bushmanland
Damaraland
East Caprivi (samospráva od 1976)
Hereroland (samospráva od 1970)
Kaokoland
Kavangoland (samospráva od 1973)
Namaland
Ovamboland (samospráva od 1973)
Rehoboth
Tswanaland

Referencie

Pozri aj 
 politika apartheidu
 Bantuovia

Externé odkazy 
 Mapa bantustanov v JAR
 Mapa bantustanov v Namíbii
 Michigan State University: Bantustany všeobecne a mapy zobrazujúce polohu bantustanov voči prístavom, priemyselným centrám, ťažobným lokalitám apod.

Zdroj 

Apartheid v Južnej Afrike
Geografia Južnej Afriky